Одговор:

Чланом 245. ЗЈН/2019 прописано је да даном почетка примене овог закона престаје да важи ЗЈН/2015 и подзаконски акти који су донети на основу тог закона.

Одредбом члана 239. ЗЈН/2019 предвиђено је да ће се поступци јавних набавки који су започети пре дана почетка примене овог закона окончати по прописима по којима су започети. Сагласно напред наведеној одредби ЗЈН/2019, након 1. јула 2020. године могу се примењивати само оне одредбе ЗЈН/2015 којима се уређује поступак јавне набавке, укључујући и одредбе којима ће уређује заштита права у поступцима јавних набавки, и то само када су у питању поступци јавних набавки започети по основу одредаба тог закона.

Како се потреба за изменом уговора може јавити тек у току његовог извршења, дакле након окончања поступка јавне набавке, јасно је да се на питања у вези са изменом закљученог уговора о јавној набавци не могу применити одредбе ЗЈН/2015, нарочито јер се извршење уговора о јавној набавци, укључујући и његову измену, не може сматрати делом поступка јавне набавке. У прилог наведеном говори и одредба члана 1. став 1. ЗЈН/2019 којом је поступак јавне набавке дефинисан као поступак који спроводе наручиоци или други субјекти у случајевима одређеним овим законом, а ради закључења уговора о јавној набавци добара, услуга или радова, оквирног споразума, као и спровођења конкурса за дизајн,

Дакле, уговор о јавној набавци, који је закључен након поступка јавне набавке који је спроведен у складу са одребама ЗЈН/2015, после 1. јула 2020. године, односно почетком примене ЗЈН/2019, мења се у складу са уговорним одредбама и одредбама ЗЈН/2019.

Имајући у виду све напред наведено, од дана почетка примене ЗЈН/2019 измене уговора о јавној набавци врше се у складу са одредбама чл. 154 – 162. ЗЈН/2019, без обзира на то да ли су уговори закључени након поступка јавне набавке спроведеног по основу овог закона, или ЗЈН/2015.

С тим у вези, напомињемо да су одредбама чл. 154-162. ЗЈН/2019 извршење и измене уговора о јавној набавци регулисана на другачији начин у односу на ЗЈН/2015. Наиме, за разлику од ЗЈН/2015 којим је било предвиђено да у случају измене уговора о јавној набавци наручилац доноси одлуку о измени уговора, одредбама ЗЈН/2019 прописано је да је у случају измене уговора о јавној набавци у складу са чл. 157. и 158. ЗЈН/2019, наручилац дужан да у складу са чланом 155. истог закона обавештење о измени уговора о јавној набавци пошање на објављивање на Порталу јавних набавки у року од десет дана од дана измене уговора. Дакле, након 1. јула 2020. године наручилац је дужан да обавештење о измени уговора објави само уколико се измена врши у погледу додатних добара, услуга или радова, на начин прописан чланом 157. ЗЈН/2019 и у случају измена које се врше услед непредвиђених околности, на начин прописан чланом 158. ЗЈН/2019.

У случају измене уговора која се врши по основу одредаба чл. 156, 159, 160. и 161. ЗЈН/2019, наручилац не објављује обавештење о измени уговора на Порталу јавних набавки.

Напомињемо и да је Порталом јавних набавки, чији је рад усклађен са одредбама новог Закона, омогућено објављивање обавештења о измени уговора из члана 155. ЗЈН/2019 и за уговоре о јавној набавци који су закључени након поступка јавне набавке који је спроведен у складу са одредбама ЗЈН/2015.